b"\n_START_ARTICLE_\nCarn picada\n_START_PARAGRAPH_\nLa carn picada, carn capolada, carn picolada, carn trinxada o xixina (o  picolat a la Catalunya del Nord i trinxat a Reus) \xc3\xa9s una preparaci\xc3\xb3 de carn amb objectius culinaris, per a la qual s'esmicolen i es tallen finament els m\xc3\xbasculs, greixos i nervis mitjan\xc3\xa7ant una m\xc3\xa0quina de picar carn, un ganivet, una mitjalluna, o m\xc3\xa9s recentment un robot de cuina, etc. Les carns picades poden ser de porc, vedella, xai, pollastre o altre aviram. _NEWLINE_La carn picada \xc3\xa9s un producte b\xc3\xa0sic de carnisseria de qualsevol intent racional d'aprofitament de totes les parts comestibles d'un animal sacrificat. \xc3\x89s la manera d'oferir preparacions que permetin aprofitar i fer apreciables tots els talls de l'animal, que no tenen un mateix aspecte, textura, o gust igual d'agradables o d'apreciats._NEWLINE_La carn picada en principi t\xc3\xa9 bona acceptaci\xc3\xb3 entre els consumidors perqu\xc3\xa8 essent finament picada ofereix una superf\xc3\xadcie m\xc3\xa9s gran, apareix amb una mateixa textura homog\xc3\xa8nia, pot tenir un gust m\xc3\xa9s accentuat segons els condiments afegits, i resulta m\xc3\xa9s f\xc3\xa0cil de mastegar.\n_START_SECTION_\nUtilitzaci\xc3\xb3\n_START_PARAGRAPH_\nLa carn picada \xc3\xa9s quasi universal. No existeix cuina o gastronomia que no la incloga en algun dels seus plats. Es pot dir que \xc3\xa9s molt coneguda com l'ingredient principal de les pilotes d'escudella, els caulets, les hamburgueses i les mandonguilles. La carn picada pot tenir tres possibles destinacions: l'elaboraci\xc3\xb3 d'embotits, el proc\xc3\xa9s culinari normal, o l'envasat per a conservaci\xc3\xb3. En el cas d'embotits hi ha les populars botifarres i salsitxes. Tamb\xc3\xa9 s'usa per a farcits d'aviram, d'hortalisses, de fruites (pr\xc3\xa9ssec, pera, poma), calamars, etc._NEWLINE_A la cuina dels Pa\xc3\xafsos Catalans \xc3\xa9s habitual afegir ingredients trinxats a la carn picada, tant si \xc3\xa9s per a fer-ne mandonguilles, hamburgueses o pilota; com t\xc3\xadpicament ou batut, pa ratllat, ceba, all, julivert i de vegades altres herbes mediterr\xc3\xa0nies o coses diferents, com per exemple cansalada o bolets. Aquesta idea d'aprofitar que la carn \xc3\xa9s picada per a introduir-hi altres sabors \xc3\xa9s bastant habitual a la cuina mediterr\xc3\xa0nia en general, on es pot afegir tamb\xc3\xa9 ceba, all i julivert o, per exemple, menta fresca. A la cuina de l'Europa de l'est, com la russa, \xc3\xa9s habitual farcir les hamburgueses amb una bola de mantega a dins, que fon a la cocci\xc3\xb3, o de vegades tamb\xc3\xa9 amb ingredients diferents, que es col\xc2\xb7loquen al mig.\n_START_SECTION_\nConservaci\xc3\xb3 i manipulaci\xc3\xb3\n_START_PARAGRAPH_\nEl que \xc3\xa9s m\xc3\xa9s recomanable \xc3\xa9s que la carn picada siga consumida com m\xc3\xa9s aviat millor, a causa del fet que despr\xc3\xa9s del proc\xc3\xa9s de picat la carn posseeix una m\xc3\xa9s gran superf\xc3\xadcie i \xc3\xa9s m\xc3\xa9s f\xc3\xa0cilment objecte de possibles cultius bacterians. Per altra banda, la major superf\xc3\xadcie afecta l'oxidaci\xc3\xb3 de la carn i en disminueix les qualitats d'aroma i sabor. Les normes comunit\xc3\xa0ries esmenten que la carn picada congelada ha de provenir de carn fresca desossada i mantenir-se a una temperatura equivalent o inferior a -18\xc2\xa0\xc2\xb0C. D'acord amb les normes, els temps m\xc3\xa0xims de magatzematge de carn picada congelada s\xc3\xb3n de divuit mesos si \xc3\xa9s cap de bestiar, dotze mesos per a l'ovina i sis mesos per a la de porc. Per a la carn picada conservada al fred s'empra un termini m\xc3\xa0xim de sis dies despr\xc3\xa9s del sacrifici dels animals, amb l'excepci\xc3\xb3 dels quinze dies que s'estableixen per a la carn de cap de bestiar desossat i envasada al buit.\n_START_SECTION_\nCondicions d'higiene\n_START_PARAGRAPH_\nSi no es conserva adequadament, la carn \xc3\xa9s un cultiu ideal per als bacteris. La seua mala conservaci\xc3\xb3 o la mala elaboraci\xc3\xb3 poden implicar malalties provocades per bacteris tals com: l'Escherichia coli, la Salmonel\xc2\xb7la i la listeria. Per a evitar la propagaci\xc3\xb3 dels bacteris en aquests preparats de carn, la ind\xc3\xbastria manufacturera hi afegeix lactobacils procedents de productes tals com el iogurt i el formatge. \xc3\x89s un bon costum que el picat de la carn es practiqui amb el m\xc3\xa0xim de neteja i higiene possibles, sense arribar a alterar el car\xc3\xa0cter organol\xc3\xa8ptic del producte, ni ser capa\xc3\xa7 de produir contaminacions bacterianes molt perilloses per a la salut.\n_START_SECTION_\nUni\xc3\xb3 Europea\n_START_PARAGRAPH_\nA la Uni\xc3\xb3 Europea existeix legislaci\xc3\xb3 especial per la manipulaci\xc3\xb3 i higiene d'aliments d'origen animal amb l'objecte de controlar i evitar la propagaci\xc3\xb3 de l'encefalopatia espongiforme (malaltia de les vaques boges) de carns de bovins com la de bou o de vedella. Per a tal efecte existeixen diverses normatives que incideixen en la tra\xc3\xa7abilitat i en la reglamentaci\xc3\xb3 de la informaci\xc3\xb3 existent als envasos i l'etiquetatge dels productes que contenen carn picada."